Bernard Beck

Bernard Beck a l'é stàit n'àut fonsionari an Fransa.

A l'era nà a Gavray, ant la Mania, ai 9 ëd gené 1914 e a l'é mòrt a Granville ai 21 d'avril dël 2009.
Otnù na làurea an drit e un diplòma dë studi an drit pùblich e conomìa polìtica, a ancamin-a soa cariera dël 1937 tanme redator al Ministé dle Finanse.
Mobilisà durant la sconda guèra mondial, a torna a sò travaj dël 1942.

Dël 1947 a dventa ancarià 'd mission ant ël gabinet ëd Robert Schuman, ministr ëd le finanse.
A dventa un colaborador fidel ëd Robert Schuman, dont a partagia le convinsion democristian-e e europenghe: cap ëd gabinet dël pressident dël consèj (1947-1948), ancarià 'd mission al Ministé dj'Afé Strangé (1948-1951), consijé técnich dla vardia dij sigij (1955-1956).
A la fin dla Quarta Repùblica a l'é diretor ëd gabinet d'Alain Poher, segretari dë stat a la marin-a.

Nominà an maj 1948 consijé referendari dë sconda class a la cort dij cont, Beck a rampia jë scalin ëd l'àuta giurisdission, ëd fasson paralela a soa cariera ant ij gabinet.
Segretari general dla Cort dij Cont dal 1961 al 1966, a l'é nominà dël 1965 consijé magìster.

Cand, séghit a le dimission dël general De Gaulle, ai 28 d'avril 1969 Alain Poher (antlora pressident dël Senat) a dventa pressident ëd la repùblica provisori, a ciama Beck a esse segretari general dla pressidensa.
L'istess a ancàpita cand ai 3 d'avril 1974 ël pressident dël Senat a pija torna l'esercissi provisòri dla pressidensa dla repùblica, séghit a la mòrt ëd Georges Pompidou.

Beck a l'é stàit për vàire agn mèmber ëd la comission ëd verificassion dij cont dj'amprèise pùbliche; dal 1975 al 1977 a l'ha pressiedù la session dl'energìa.
Dal 1975 al 1977 a l'é pressident ëd la comission dël cànone për la radio e la television e ai 15 ëd maj 1978 a l'é nominà pressident ëd la cort dij cont, fonsion ch'a esèrcita fin-a ch'a va an pension ai 15 d'otóber 1982.

N'ann apress a s-ciòpa lë scàndol dj'avion ch'a nufio, për na stòria ch'a armontava a la sconda mità dj'agn 1970: Beck a l'é acusà d'avèj passà an silensi le colpe dij fonsionari e dij polìtich; dël gené 1984 l'afé as sara, con ël prim ministr Pierre Mauroy ch'a stima che an costa stòria Bernard Beck a l'ha fàit almanch dj'eror ëd valutassion.

Dal 1983 Beck a l'é stàit consijé munissipal a Granville e a l'é stàit elegiù sìndich ëd la comun-a ai 26 dë stèmber 1990; a lo resta findi al 1994.

Beck, Bernard